LERCHE design - VISIONÆRE ADVOKATER
Der er mange associationer forbundet med indretning af en advokatvirksomhed. Hvilke tanker vækker det hos dig...?
Den odenseanske gazellevirksomhed a4 Advokatfirma er et eksempel på en virksomhed, der tør gøre op med det klassiske mønster for branchen.
Læs med i artiklen og se resultatet af LERCHE designs kreative udfoldelser på indretningssiden i en virksomhed i rivende vækst.
A4 ADVOKATFIRMA UDTALER...
”I forbindelse med indretning af a4 advokatfirmas Odense afdeling, ønskede vi en moderne og spændende indretning med respekt for vores virke.
For a4 var LERCHE design en oplagt sparringspartner og leverandør i forbindelse med indretningen. LERCHE designs produktsortiment viser med al tydelighed, at de følger med i de strømninger, der er inden for indretning. Men også den løbende dialog omkring indretningen viste, at LERCHE design evnede at løfte indretningsopgaven i tråd med vores ønsker og behov.
LERCHE designs indlevelse i ”vores verden” kombineret med kreative indretningsløsninger, herunder møbelvalg, udsmykning af vægge/gangarealer med ”grafisk kunst” m.v. betyder, at vi i dag sidder i nogle omgivelser, som skaber arbejdsglæde, og som vi med stolthed viser frem til vores kunder.”
Indretningen af virksomheden afslører virksomhedens værdier og dens profil. Et briefing møde med en af a4 Advokatfirmas virksomhedsejere lagde op til en visionær og moderne indretning med en stram professionel tilgang til faget.
LERCHE design designede den retlinede receptionsskranke og den grafiske vægudsmykning og fik det specialfremstillet til indretningen.
Indretningen af det store mødelokale er holdt moderne med et strejf af tyngde og klassisk originalitet med det smukke håndtrykte tapet designet af engelske Deborah Bownes på den ene endevæg.
Lysindfaldet fra de store vinduer mod Vestergade er sammen med tapetet med til at give rummet karakter og atmosfære til glæde for kunder og ansatte. Og de store loftslamper BIG BANG fra Foscarini giver rummet pondus.
For at imødekomme mødelokalets akustiske udfordringer, byggede LERCHE design en stor grafisk vægdekoration af de lydabsorberende CLOUDS fra Kvadrat, designet af de franske designbrødre Ronan og Erwan Bouroullec.
Den stringente og strømlinede skænk med højglanslakeret overflade er fra det svenske firma VOICE.
Hos a4 er der lagt vægt på indretningen til gavn for både kundernes og personalets velvære. Den røde tråd i indretningen er ført videre til frokostkantinen og sågar helt ud på terrassen, som a4 ligeledes har valgt at møblere så den fungerer som en naturlig forlængelse af virksomhedens indretning. Den transparente blå lampe fra Kartell er valgt til kantinen, hvor frokosten nydes og dagens avis læses over en kop kaffe.
VICO MAGISTRETTI OG IKEA
I kantinen med plads til 15 medarbejdere, går den prisvindende italienske designer Vico Magistrettis MAUI stol fra Kartell hånd i hånd med et rundt bord fra IKEA.
MAUI er ikke alene elegant - den er også praktisk, let og stabelbar.
Indretningen af advokatkontoret er ført med ud på terrassen, som ligger mellem bygningerne midt i centrum af Odense.
Terrassen er møbleret med vejrbestandige møbler fra hhv. Fermob og Kartell og fungerer både som en forlængelse af indretningen og som en lille oase midt i den travle city.
Med tiden vil den tilplantede krukke med efeu brede sig og danne en grøn og CO2 bekæmpende oase i byrummet.